## El Centre del Carme reflexiona juntament amb el Festival 10 Sentidos sobre la responsabilitat ambiental, a través de la música, la dansa i el teatre

*** La Unió Musical de Picanya i el músic experimental Carlos Izquierdo inauguren esta vesprada en el CCCC el festival amb un concert homenatge a les víctimes de la riuada
* Del 9 al 18 de maig, música, dansa, teatre, art i tallers participatius es donen cita en el Centre del Carme amb el lema ‘Naturalesa viva’**

El Centre del Carme Cultura Contemporània (CCCC) acull este divendres la inauguració de la XIV edició de Festival 10 Sentidos que, amb el lema ‘Naturalesa viva’, fusiona la música, el teatre, la dansa, l’art i la reflexió entorn del canvi climàtic i el poder de l’art com a ferramenta de conscienciació.

Amb dos sessions, a les 19:30 hores i a les 20:30 hores, l’espectacle *Las cuatro estaciones ya no son de Vivaldi*, a càrrec de la Unió Musical de Picanya, afectada per la riuada, la reinterpretació del compositor experimental Carlos Izquierdo i les coreografies de Sol Picó, Christine Cloux, María Moreno i Eila Valls, ret homenatge a les víctimes de les inundacions del passat 29 d’octubre.

Amb motiu de la inauguració, el Centre del Carme ha acollit una trobada amb artistes, centres i institucions col·laboradores. A l’acte han assistit el director-gerent del Consorci de Museus de la Comunitat Valenciana (CMCV), Nicolás Bugeda; les codirectores del Festival 10 Sentidos, Meritxell Barberá i Inma García; el creador sonor Carlos Izquierdo; les intèrprets Sol Picó, Christine Cloux, María Moreno i Eila Valls, que participen en la jornada inaugural; la dramaturga Adriana Tironi; així com representants de les entitats culturals, Caixaforum València, Rambleta, Sala Off, Espai Inestable i Hort Art.

El director-gerent del CMCV, Nicolás Bugeda, ha destacat “el gest simbòlic solidari de les institucions culturals i dels artistes cap a les víctimes de la riuada a través d’este emotiu espectacle musical i de dansa”.

Així mateix, ha manifestat “la implicació del Consorci de Museus amb el Festival 10 Sentidos, des que va iniciar la seua marxa en el Centre del Carme en 2011 i el seu suport i col·laboració en esta edició amb la programació de sis propostes artístiques”.

Paral·lelament a la celebració del concert *Las cuatro estaciones ya no son de Vivaldi*, de 19 a 22 hores, el públic podrà fer un recorregut autònom per dos instal·lacions expositives impactants.

El claustre renaixentista acollirà *Embolismo por soleá* de l’artista Paula Bruna, una exposició de vinil i àudio que explora les subjectivitats vegetals a través de la fusió d’arts visuals, ciències biològiques i flamenc.

Així mateix, es podrà vore la instal·lació immersiva *Inside*, de Dimitris Papaioannou, acompanyada per obres d’estudiants de LABA València, esta última oberta fins al 14 de maig.

El 16 de maig el continent africà es convertix en eix temàtic de diverses peces. Entre elles destaquen *Flood*, de Taiat Dansa, que connecta les inundacions de Durban amb les de València; *Droits de la nature* de Pisco, que fusiona *hip-hop* i danses tradicionals per a denunciar la destrucció ambiental.

El 17 de maig *El pasado que viviremos* es planteja com un taller intergeneracional que busca obrir un diàleg entre persones de diferents edats per a preguntar-se sobre el present i, inevitablement, com serà el futur.

El 18 de maig la companyia Irene de la Rosa presenta un dels plats forts de la programació: el seu espectacle *Antoñita* està inspirat en la història fascinant de La Singla, una *bailaora* sorda que, a pesar de la seua sordesa, es va convertir en una de les grans figures del flamenc per la seua manera de sentir el ritme.

Fecha: 09/05/2025